paragraph_text: Is*tri*janci je trideseti album grupe Gori Ussi Winnetou. Album je objavljen uz istoimenu knjigu Drage Orlića Is*tri*janci koju je izdala Errata corrige iz Poreča, a Orlić je autor svih tekstova. Pjesme se uglavnom bave istarskom tematikom, poznatim ličnostima iz istarske povijesti kao i marginalcima (pjesma Stari pijanci). Među pjesmama se ističe Giuseppina Martinuzzi u kojoj se autor obraća poznatoj istarskoj učiteljici i socijalistici iz razočaravajuće današnjice obilježene divljim kapitalizmom i liberalizmom te funk kraut-rock Grihi Svetega Jeronima. Album je 2008. godine ponovno objavila nezavisna izdavačka kuća Slušaj najglasnije!.